Jong Wiskunde-fundi van Hoërskool Parel Vallei beloonDr. Danie Brink, hoof van die SOS, oorhandig R10 000 kontant aan Danielle Kleyn (Foto verskaf) Die Skoleondersteuningsentrum (SOS) het Vrydag tydens die aanvang van sy jaarlikse onderwyserskongres in die Wes-Kaap, R10 000 aan die 17-jarige Danielle Kleyn oorhandig. Dit dien as beloning vir haar uitsonderlike Wiskunde-prestasies die afgelope twee jaar. Dannielle, ’n graad-elf leerder aan die Hoërskool Parel Vallei in Somerset-Wes in die Wes-Kaap, is in April as die beste vroulike deelnemer aan die Pan-Afrika Wiskunde Olimpiade gekroon. Dit is die tweede jaar in ’n ry wat sy dié uitsonderlike prestasie behaal. Danielle het boonop die toets in Engels afgelê, hoewel sy haar ganse skoolloopbaan in Afrikaans skoolgaan. “Dit is ’n bewys dat onderrig in jou moedertaal akademiese sukses verseker, al gaan leerders later jare in Engels skool,” het dr. Danie Brink, besturende direkteur van die SOS, tydens die kongres by die Laerskool Durbanville gesê. Die Wes-Kaapse been van die onderwyskongres is deur sowat 170 onderwysers van amper 50 skole bygewoon. “Hierdie prestasie is ook die gevolg van Danielle se deurlopende harde werk en deursettingsvermoë, twee van die belangrikste boustene van sukses en kwaliteite wat die SOS hoog op prys stel,” het Brink bygevoeg. Volgens hom belê die SOS graag in die opleiding van belowende jong onderwysers en die organisasie wil harde werk beloon. Daarom het die SOS ook ’n studiefonds op die been gebring wat vanjaar reeds behoeftige onderwysstudente bystaan. “Hoewel Danielle nog nie seker is wat sy wil studeer nie, wil ons graag van hierdie geleentheid gebruik maak om haar te beloon vir haar besonderse prestasie. Daarom oorhandig die SOS aan haar ’n eenmalige kontantbedrag van R10 000, sodat sy haar passie in Wiskunde kan bly uitleef deur aan ander internasionale kompetisies deel te neem en verdere opleiding in Wiskunde te ontvang.” Danielle sê sy gaan vir eers die geld spaar, omdat sy dit waarskynlik op universiteit gaan nodig hê om al haar uitgawes te dek.